今晚壽星仔 楊明綸爭取勝利過三關
2024年04月10日 14:24
東網電視
更多新聞短片
楊明綸今日36歲生日,贏馬賀壽當然係最理想。
今晚賽事,適逢楊明綸36歲正日生日,贏馬自然係收到嘅最佳禮物,其實以Keith呢輪手風正順,雖然每次出賽次數唔多,但就頻頻把握到機會,單係近4期賽事,3次有馬贏,4月起步更加係兩連勝,今晚更加有6駒響手,直落過三關絕對不是夢。
以楊明綸對上兩季成績都係只得11W,今季成績反彈,依然已經追平咗呢兩季頭馬數字,往後當然希望頭馬數字持續攀升,擺脫歷來被視為弱勢一群。
今季Keith頭馬主要來自蘇偉賢,今晚有頭場「綠燈」合作,當然期望會有火花,不過今晚半數坐騎就來自丁冠豪,雖然馬房今季低潮,以目前成績走勢,要達標難度極高,但廐主心態,當然係盡贏求交代。
至於楊明綸同丁冠豪呢對騎練今季合作,暫時都係零交收,但亦有上名紀錄,新鮮熱辣莫過如上期日賽,「永勝金駒」愈追愈近跑第3成大冷位,情況一如今晚嘅「勝利同盟」,上次谷草一哩已經殺入冷腳,再加埋另一個護級倉鄭廐邊線分子「木火龍駒」,楊明綸今晚依然不乏機會贏馬賀壽。